ศึกชิงคลื่น 900 MHz รอบ 109 เคาะใบแรก 47,962 ลบ.ใบ 2 ที่ 49,572 ลบ.
ศึกชิงคลื่น 900 MHz รอบ 109 เคาะใบแรก 47,962 ลบ.ใบ 2 ที่ 49,572 ลบ.
17 ธ.ค. 2558

ผู้สื่อข่าวรายงานว่า การประมูล 4G คลื่น 900 MHz วันที่ 3 เริ่มเวลา 9.00 น. รอบ 109 เคาะใบแรก 47,962 ล้านบาท และใบสอง 49,572 ล้านบาท
ส่วนกรณี กสทช. เปิดเผยว่า มีผู้เข้าร่วมประมูลบางรายขอให้มีการเคาะราคาติดเทอร์โบ หรือเคาะราคาในแต่ละรอบสูงขึ้นได้เป็น 10 เท่าของช่วงราคาที่กำหนดให้เคาะขึ้นไปในแต่ละครั้งจำนวน 322 ล้านบาท แต่กสทช.ยังไม่ได้มีการพิจารณาอนุญาตนั้น ขณะนี้ยังไม่มีความคืบหน้าในกรณีดังกล่าว
ด้านนพ.ประวิทย์ ลี่สถาพรวงศา กรรมการกิจการโทรคมนาคมแห่งชาติ (กทค.) เปิดเผยว่า จากผลประมูลรอบล่าสุดแสดงให้เห็นว่าผู้เข้าร่วมประมูลอยู่ครบ 4 ราย และระดับความต่างของราคาใบอนุญาตที่ 1 และ 2 ทำให้คาดว่าจะมีการเคาะราคาประมูลกันต่อไป
นอกจากนี้ ยังได้เห็นสงครามการแข่งขันราคาเพื่อกันรายใหม่เข้าสู่ตลาด และจัดการคู่แข่งที่เป็นรายเก่าที่ไม่ได้คลื่น1800MHz ในการประมูลเมื่อพ.ย.ที่ผ่านมา เพื่อจะได้เหลือรายใหญ่ในตลาดเพียง 2 รายในระหว่างที่ยังไม่มีความแน่นอนในการเปิดประมูลคลื่น 1800MHz รอบต่อไปหลังปี 61 เพราะจะทำให้ส่วนแบ่งการตลาดลดลงอย่างรวดเร็ว
และเงื่อนไขการจ่ายเงินค่าใบอนุญาตให้กับผู้ที่ชนะประมูลที่ กทค.ได้ผ่อนคลายระยะเวลา เป็นอีกปัจจัยที่ทำให้มีการเคาะราคาขึ้นไปสูงอย่างต่อเนื่อง
“ขณะนี้ใบอนุญาตคลื่นความถี่ราคาขึ้นไปเกือบถึง5หมื่นล้านบาท ส่วนหนึ่งเป็นเพราะเงื่อนไขการชำระเงินค่าประมูลคลื่นที่มีความยืดหยุ่นต่างจากเงื่อนไขการชำระเงินค่าคลื่นความถี่ 1800MHz”นพ.ประวิทย์ กล่าว
 
อนึ่ง ผู้เข้าร่วมประมูล 4 รายได้แก่
1) บริษัท แจส โมบาย บรอดแบรนด์ จำกัด บริษัทในเครือบริษัทจัสมิน อินเตอร์เนชั่นแนล จำกัด (มหาชน) หรือ JAS
2) บริษัท ดีแทค ไตรเน็ต จำกัด บริษัทในเครือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC
3) บริษัท แอดวานซ์ ไวร์เลส เน็ทเวอร์ค จำกัด บริษัทในเครือ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC
และ 4) บริษัท ทรูมูฟ เอช ยูนิเวอร์แซล คอมมิวนิเคชั่น จำกัด บริษัทในเครือ บริษัท ทรู คอร์ปอเรชั่น จำกัด (มหาชน) หรือ TRUE
 